โกลเบล็กฮึดสร้างทัพใหม่หาพันธมิตร
&#8220;โกลเบล็ก&#8221; สร้างทีมมาร์เก็ตติงใหม่เสริมทัพ เร่งเจรจาพันธมิตรต่างชาติ ไม่ปิดทางควบรวม
20 ส.ค. 2554

“โกลเบล็ก” สร้างทีมมาร์เก็ตติงใหม่เสริมทัพ เร่งเจรจาพันธมิตรต่างชาติ ไม่ปิดทางควบรวม 
นายโอฬาร คูหาเปรมกิจ ประธานกรรมการ บริษัท โกลเบล็ก โฮลดิ้ง แมนเนจเม้นท์ (GBX) ผู้ถือหุ้นใหญ่บริษัทหลักทรัพย์ (บล.) โกลเบล็ก เปิดเผยว่า บล.โกลเบล็ก จะสร้างทีมเจ้าหน้าที่การตลาด (มาร์เก็ตติง) ขึ้นใหม่ ทดแทนทีมงานชุดใหญ่ที่ลาออกไป โดยไม่ดึงมาร์เก็ตติงจากโบรกเกอร์อื่น ซึ่งยอมรับว่าส่งผลกระทบกับรายได้บ้าง เนื่องจากพนักงานที่ออกไปมีจำนวนมาก 
สำหรับนายชนะชัย จุลจิราภรณ์ ประธานกรรมการ บล.โกลเบล็ก ซึ่งลาออกพร้อมทีมงาน มีผลตั้งแต่วันที่ 1 ส.ค.นี้ เป็นการจากกันด้วยดี ไม่มีการล็อกตัวมาร์เก็ตติง แม้ว่าไม่หมดสัญญาก็ตาม 
นายโอฬาร กล่าวว่า อยู่ระหว่างการเจรจากับพันธมิตรต่างชาติเข้ามาเสริม และไม่ปิดโอกาสการเจรจากับโบรกเกอร์รายอื่น เพื่อความร่วมมือในการทำธุรกิจ รวมทั้งการควบรวมด้วย โดยขึ้นอยู่กับเงื่อนไขการเจรจาและผลตอบแทนจากการควบรวม 
แหล่งข่าวจาก บล.ฟินันเซีย ไซรัส เปิดเผยว่า นายชนะชัย จะมาร่วมงานกับบริษัทในวันที่ 1 ส.ค.นี้ หลังจากหมดสัญญากับโกลเบล็ก ส่วนมาร์เก็ตติงที่ตามมาชุดแรก 30 คน เป็นทีมของนายชนะชัย และบางส่วนเป็นพนักงานที่ดูแลการซื้อขายพอร์ตของบริษัท (พอร์ตเทรด) เดิมการเจรจาจะมา 60 คน แต่ขณะนี้บางคนอยู่ระหว่างการตัดสินใจ และอาจมีถึง 10 คน ไม่ตามมา
“มาร์เก็ตแชร์ของฟินันเซีย ไซรัส ถ้าหักวอลุมฝรั่งออก นับแค่รายย่อยรายใหญ่ เราอยู่อันดับ 2 อยู่แล้ว ส่วนวอลุมที่จะได้จากโกลเบล็กมีอยู่ประมาณ 0.3-0.5% เท่านั้น” แหล่งข่าวเปิดเผย